Sådan giver klubberne i The Sims 4 Nye venner dine simmere mulighed for at bryde reglerne
Ved gamescom afslørede vi The Sims 4 Nye venner Expansion Pack*, der udkommer til november. Den indeholder den nye verden Windenburg, der er inspireret af europæiske byer, sjove gruppeaktiviteter, nye færdigheder og en helt ny funktion, som vi kalder "klubber". Den giver simmerne mulighed for at bryde alle spillets regler.
Simmere er selvstændige i The Sims 4, hvilket egentlig bare betyder, at de kan styre sig selv, hvis du giver dem lov til det. De vil starte med at opfylde deres fysiske behov (som at spise eller sove), og derefter vil de følge deres egenskaber (og f.eks. flirte eller lave ballade). Klubberne giver dig mulighed for at lave nye regler, der erstatter den logik, som simmerne normalt følger.
Når du laver en klub i The Sims 4 Nye venner, kan du vælge klubbens foretrukne hæng ud-sted, vælge det tøj, medlemmerne har på, når de er sammen, og bestemme hvem, som kan komme med i klubben. Men klubber er meget mere end bare en gruppe simmere, der hænger ud sammen. Klubberne følger et regelsæt, som du bestemmer, og som passer utroligt godt sammen med et simulationsdrevet spil.
Skal fitnessklubben mødes i træningscenteret eller måske træne midt på byens torv? Er der plads til børnesimmere i klubben? Eller er der KUN plads til børnesimmere i klubben? Hvad skal de have på? Almindeligt træningstøj eller festtøj? Du kan også opfordre dem til at være onde mod romantikklubben eller til at flirte med udskudsklubben.
Men nu kommer det virkeligt seje: Når dine simmere er sammen med deres klub (i spillet kalder vi det et "klubmøde"), så kan de opføre sig på en måde, der går mod deres egen personlighed, hvis klubbens regler ellers dikterer det. Fredelige simmere kan starte en slåskamp, hvis de er med en i kampklub, og generte simmere kan blive meget amourøse og udadvendte, hvis de er med i en flirteklub.
Reglerne overskriver kun simmerens personlighed, når denne er en del af et klubmøde. Da vi startede, havde vi en idé om, at klubreglerne skulle gælde hele tiden. Men det gik hurtigt op for os, at det ville betyde, at simmernes liv ville blive styret af klubben, og man aldrig ville se deres normale personligheder. Der ville også opstå problemer med regler fra andre klubber, som kunne gøre simmerne skrupforvirrede. Hvad nu hvis en simmer fx er med i en klub, hvor de elsker at se fjernsyn, men samtidig også er med i en klub, hvor de hader tv?
Vi har også brugt meget tid og mange tuscher på at regne ud og optegne, hvordan vi kunne gøre det nemmest muligt for spillerne at se, hvilke andre simmere der er med i klubber. Resultatet er ganske enkelt. Du skal bare holde markøren over en tilfældig simmer for at se vedkommendes navn og eventuelle klubmedlemskaber. Du kan også hurtigt scanne et område for at se, om der er klubmøder i gang, og hvem der er leder af de forskellige klubber.
Samtidig ville vi sørge for, at de forskellige klubber var lige præcis det: forskellige. Vi ville give spillerne frihed til at bruge klubberne til så godt som alt, hvilket førte til et nyt problem ... hvordan skulle vi vise de mange valg på en overskuelig måde? Der er hundredvis af forskellige interaktioner i spillet, og det ville være ret overvældende at skulle forholde sig til dem alle. I den slags situationer er det som regel bedst at lytte til vores instinkter som The Sims-spillere og historiefortællere. Vi begyndte at lave hypotetiske grupper – både normale og meget mærkelige klubber – og vi indså, at vi kunne gruppere mange af valgene i forskellige kategorier, der dækker over en mængde interaktioner.
I stedet for at sige, at denne klub gerne vil kysse, flirte og bruge scorereplikker, skal spillerne bare sige, at denne klub gerne vil flirte – hvilket omfatter alle disse ting. Du kan stadig foretage nogle mere specifikke valg ved f.eks. at vælge bestemte mål for interaktionerne. Vil du lave en klub, der godt kan lide at være ond og komme op at slås, men kun med medlemmerne af en bestemt klub? Så kan du det!
Din klub kan have ti regler i alt (fem opfordrede regler og fem begrænsende regler). Vi piller stadig lidt ved antallet, men vi tror, at vi er landet på et godt sted. Hvis dine simmere var påvirket af 20 regler, ville det være svært at se, at de havde fået en ny og unik opførsel. Så ville de jo bare ligne ... normale simmere. Med dette antal regler kan du lave unikke klubber, som får dine simmere til at opføre sig på en ny og opsigtsvækkende måde.
Vi vil have spillerne til at oprette klubber for alt og alt det, de elsker at foretage sig i spillet. Det kan være alt fra kreative klubber, hvor medlemmerne maler eller laver musik, til tjenesteklubber, hvor medlemmerne på underholdende vis besøger andres hjem for at reparere og rengøre ting. Spillerne kan oprette klubber, der passer til deres særlige måde at spille på. Vi er sikre på, at disse klubber vil skabe nogle helt nye spiloplevelser i The Sims 4.
Tak, fordi vi har måttet fortælle lidt mere om klubberne, og vi glæder os til at fortælle endnu mere, når vi nærmer os udgivelsen af The Sims 4 Nye venner Expansion Pack til november!
Vil du vide mere? Læs mere om The Sims 4 Nye venner Expansion Pack, og lær, hvordan du bygger et fantastisk badeværelse i The Sims 4.